中秋望月次玉局翁韻二首  其二
作者：李綱
朝代：宋

paragraphs: 皎皎月華白，寥寥秋氣清。
念我方遠客，步月亭中行。
風露感我心，凄然入重扃。
誰家弄横笛，巧作斷腸聲。
獨酌一壺酒，對此千里明。
人生但自適，何必四者并。
醉眼視萬物，擾擾如浮萍。
得喪何須道，譬猶陰與晴。
節義太山重，富貴鴻毛輕。
我心與明月，照見萬古情。